Jean-Louis Adorsen

Jean-Louis Adorsen (født 11. november 1949 i Marseille, Frankrike, flyttet til Norge i 1954) er en norsk forfatter og kortfilmskaper. 

Tidligere typograf og systemkonsulent i Aftenposten, IT-konsulent i Media Norge og Schibsted Norge.

Adorsen var i mange år styremedlem i Landslaget for Mediaundervisning, Norges Smalfilm Forbund (senere Norges Videoamatører), Oslobedriftenes Kameraklubber, Oslo Kamera Klubb og Aftenpostens Kameraklubb. Adorsen var sentral i det norske amatørfilmmiljøet i 1975–1996 og ble norgesmester i amatørfilm fire ganger. Flere av filmene har også vunnet priser i nordiske mesterskap, to er vist på NRK TV  og en har fått ros på lederplass i filmtidsskriftet Z. Filmen Underveis på 100 minutter var den lengste deltakende film, og animasjonsfilmen Kunstelskeren var den første dataanimerte film i noen landskonkurranse.

I løpet av det siste året på gymnaset begynte Adorsen å skrive skjønnlitteratur og fikk sin første novelle på trykk i et ukeblad i desember 1968. Han har senere sporadisk skrevet noveller og ukebladromaner, og begynte å skrive for alvor etter at han ble førtidspensjonert i 2013. Han ble i 2019 medlem av Forfatterforbundet og har pr. august 2021 publisert fire bøker og vært delaktig i produksjonen av ca. 15 bøker utgitt av forfatterne Hanne Voje, Tove Andersson, Bjørn Bakken, Bjørn Johnsen, Geir Wemmerstad-Haaland, Charles Patey/Knut Hamli, Esben Kobberstad, Bjørn Borg Kjølseth og Jan Brynjulf Sørensen.

Adorsen er også en aktiv kunstfotograf og har stilt ut bilder på ca. 15 utstillinger, på Smia Galleri i Oslo, Galleri Langhuset på Langhus og på Våler Kunstfestival i Solør.

Bibliografi

Romaner 

 Høstmørke –  spenningsroman (eget forlag, 2017)
 Engelen Gabriel – spenningsroman (eget forlag, 2019)
 Høstmørke –  2. utgave (2019)

Noveller 

 Cast-off og andre kriminelle fortellinger (2020)
Min elskedes ansikt og andre romantiske fortellinger (2021)
 Noveller i forskjellige aviser og ukeblader (diverse sjangere, 1968–2019)

Filmografi 

 Ikke slutten riktig ennå (vinner av landskonkurransen i amatørfilm 1975, vist på NRK TV)
 Futurum Simplex (2. plass i landskonkurransen i amatørfilm 1985)
 Jeg er så glad i deg (vinner av landskonkurransen i amatørfilm 1986, vist på NRK TV)
 Underveis (vinner av landskonkurransen i amatørfilm 1989)
 Kunstelskeren (vinner av landskonkurransen i amatørfilm 1996)

Referanser

Eksterne lenker 
 Offisiell nettside

Norske krimforfattere